KIPUNGU 5
Bwelai kwi “Kafunga Kabiji Kalama wa Myeo Yenu”
Nanchi ne anweba mwapitapo kala mu bintu bimo nangwa makatazho o baambapo mu uno buloshuwa nyi? Inge mwapitamo kala, kechi yenu bunketu ne. Bakalume ba Lesa bavula ba kishinka bajingako kala ne bajiko lelo nabo babena kupita mu makatazho antutu amo. Byonkatu Yehoba byo ebakwashishe kuchinchika makatazho, ne anweba ukemukwasha.
Yehoba ukemukwasha inge mwabwela kwi aye
YUKAI’MBA Yehoba ukemukwasha inge mwabwela kwi aye. Ukemukwasha kuyuka mwa kubila na bijikila, kukana milanguluko yatama ne kwimukwasha kwikala na jiwi ja mu muchima jawama jikemulengela kwikala na milanguluko yawama ne mutende. Kino kikemulengela kutendeka kwingijila Yehoba jibiji pamo na bakwenu bena Kilishitu. Bintu byo mwapitamo bijitu pamo na byobya byapichilemo bena Kilishitu batanshi, mutumwa Paulo bo anembejile’mba: “Anweba mwajinga nobe mikooko yaya mungi, pano luno mwabwela kwi kafunga kabiji kalama wa myeo yenu.”—1 Petelo 2:25.
Kyawama bingi kubwela kwi Yehoba. Mambo ka? Mukasangajika muchima wa Yehoba. (Byambo bya Maana 27:11) Onkao mambo, byubilo byetu byakonsha kulengela Yehoba kumvwa ku muchima kuwama nangwa kutama. Nangwa byonkabyo, Yehoba kechi witukanjikizha kumutemwa nangwa kumwingijila ne. (Mpitulukilo ya mu Mizhilo 30:19, 20) Shayuka umo wa Baibolo waambile’mba: “Kafwako wakonsha kushinkula mu muchima wenu ne, kana anweba bene.” Inge saka twingijila Yehoba na mambo a kumutemwa, twakonsha kushinkula kinzhilo kya ku muchima. Umvwe twauba bino, tumupa kintu kyawama bingi, ko kuba’mba kumwingijila mu bukishinka kabiji tumutokesha ku muchima. Kafwako kintu kyawama kyakonsha kwituletela lusekelo kyakila pa kwingijila Yehoba na muchima yense ne.—Byubilo 20:35; Lumwekesho 4:11.
Inge mwatendeka kutanwa ku kupwila, po po mukamuyuka bulongo Lesa. (Mateo 5:3) Mu ñanyi jishinda? Bantu bavula muno mu ntanda, ‘Kechi bayuka kyo twaikelako ne.’ Bakebesha kuyuka ene mambo o twaikelako. Bantu bakeba kuyuka kino, mambo Yehoba byo byo ebalengele. Witulengele kuba’mba tumwingijilenga. Kafwako kintu kikwabo kyakonsha kwituletela lusekelo kyaesakana na kwingijila Yehoba na mambo a kumutemwa ne.—Salamo 63:1-5.
Yukai’mba Yehoba ukeba’mba mubwele kwi aye. Mwayuka byepi kino? Akilangulukai pa kino: Balombelepo bingi pa kuba’mba banembe uno buloshuwa. Bemuletejile uno buloshuwa kampe ku mukulumpe mu kipwilo nangwa mukwenu mwina Kilishitu. Mwamutangile ne kwingijisha byambo bijimo. Abino byonse bibena kumwesha’mba Yehoba kechi wimulubako ne. Pakuba ubena kwimukokela kwi aye.—Yoano 6:44.
Kitutekenesha bingi kuyuka’mba Yehoba kechi ulubako bakalume banji baeleka ne. Akino kyalengejile nyenga Donna kusanta bingi. Waambile’mba: “Nafuminenga mu bukine pachepache, bino natendekele kulanguluka pa Salamo 139:23, 24 waamba’mba: ‘Anweba Lesa, nkebakebai ne kuyuka muchima wami. Mpimapimai ne kuyuka milanguluko yami yankatazha. Monai mwi amiwa inge mujipo kyatama, ne kuntangijila mu jishinda ja myaka ne myaka.’ Nayukile’mba kechi ne wa pano pa ntanda ne, nafwainwe kwikala mu jibumba ja Yehoba. Namwene’mba Yehoba kechi wansha ne; nakebelengatu jishinda ja kubwelelamo kwi aye. Natemwa bingi byo nabwela!”
“Namwene’mba Yehoba kechi wansha ne; nakebelengatu jishinda ja kubwelelamo kwi aye”
Tubena kulomba kuba’mba ne anweba mukekale na “lusekelo lwa Yehoba.” (Nehemiya 8:10) Kechi mukelangulusha inge mwabwela kwi Yehoba ne.
lua_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn